Man vas wat tiener glo buite kitskosplek aanrand  ‘n Skermskoot uit die video ŉ 50-jarige man is in hegtenis geneem nadat hy glo ŉ tienerseun aangerand en ŉ vuurwapen op hom gerig het ná ŉ voorval by ŉ kitskosrestaurant in Groblersdal, Limpopo. Die voorval het Woensdagaand omstreeks 18:30 by die restaurant in ŉ winkelsentrum plaasgevind en is op video vasgelê. In die video kan gesien word hoe ŉ man met ŉ vuurwapen in sy hand ŉ tienerseun aan sy klere gryp in die parkeerterrein van die winkelsentrum. Die seun val op die grond waarna die man hom herhaaldelik skop en dan weg loop. Volgens brig. Motlafela Mojapelo, polisiewoordvoerder, is die man Donderdag omstreeks 10:00 in hegtenis geneem. Hy sal vandag in die Groblersdal-landdroshof verskyn op aanklag van aanranding met die doel om ernstig te beseer en die rig van ŉ vuurwapen. Die 16-jarige seun en sy neef was dieselfde tyd as die verdagte in die kitskosplek toe ŉ onderonsie ontstaan het. Mojapelo het gesê die seun en sy neef wou glo dieselfde geurmiddel as die man gebruik. Die tienerseun is ná die voorval in ŉ hospitaal opgeneem en is intussen ontslaan. Julia Lata Mathebe, burgemeester van die Sekhukhune-distriksmunisipaliteit, doen ŉ beroep op lede van die gemeenskap gedoen om kalm te wees te midde van “hoë spanning” oor die voorval. “Ons prys die Groblersdal-polisie vir hul vinnige reaksie in hierdie aangeleentheid. Ons doen ook ŉ beroep op lede van die gemeenskap om selfbeheersing en dissipline te beoefen in hul protes. Laat ons die polisie ruimte gee om hul mandaat behoorlik uit te voer om seker te maak dat geregtigheid vir die seun en sy gesin seëvier.”